Overberg – toortsie.com
Februarie 8, 2021 ~ Toortsie	~ 13 Kommentaar
Januarie 18, 2021 ~ Toortsie	~ 10 Kommentaar
November 21, 2014 Augustus 14, 2016 ~ Toortsie	~ 3 Kommentaar
November 6, 2013 November 6, 2013 ~ Toortsie	~ 5 Kommentaar
Vanoggend lyk my geselskap by die wasgoedlyn só:
Is hulle nie pragtig nie? 'n Klompie jong versies saam met 'n jong bulletjie… 🙂 O, hulle is nuuskierig! As 'n mens net daar naby beweeg, kom kyk hulle wat aangaan. As ek met die hond stap, en ek stap verby 'n land waar hulle wei, kom kyk hulle ook dadelik, en volg ons tot waar hulle nie meer kan nie. Ek dink natuurlik die hond het ook 'n groot aantrekkingskrag.
Van Sondag af het die son lekker geskyn ná die reën, so ons kan darem weer begin oes. Die graan was Maandag maar nog natterig. Gistermiddag 2 nm toe ek op die land was, was dit so 14%. In die halfuur het dit mooi afgekom tot 12.5%. Die Koöperasie ontvang graan wat nie té nat is nie, maar dan moet ons natuurlik die drogingskoste self betaal.
Van kostes gepraat: Ek het nou die dag gelees dat die boer die enigste persoon is wat sy goed kleinhandel aankoop, maar groothandel verkoop, en nog die vervoerkoste en enige ander koste daaromtrent moet betaal. Gister het 'n Natalse boer gesê hy kry R3.60 per liter melk, en julle weet wat julle daarvoor in die winkel betaal!! Die boer betaal ook vir die vervoerkoste vanaf die stal tot die fabriek. Sommer net ter interessantheid.
Hier is 'n paar foto's wat ek gister geneem het toe ons gars ge-oes het. Ag, dit lyk seker baie soos toe ons canola ge-oes het, maar ek plaas dit sommer vir interessantheid. Canola se stoppels is klipharde stokke, ek kry behoorlik seer vir die kar as ek so deur die land ry. Dit klink ERG! As jy dit waag om in 'n canola oesland te stap, moet jy weet jou bene is vol stukkende krapmerke. 😦 Daarteenoor is garsstoppels baie sagter en jy kan met gemak met plakkies daardeur loop, selfs oor 'n ry uitgedorste strooi stap sonder om seer te kry.
'n Ry platgesnyde gars.
Die afgesnyde gars word opgetel
Die garspitte val in die stroper se saadbak.
Graan word uitgetap uit die stroper in die vangwa.
As julle mooi na die graanrye kyk, sal julle 2 rye styf langs mekaar sien. Dit word doelbewus so gesny dat 2 platsnyer rye opmekaar gegooi word, sodat die stroper se volle kapasiteit benut kan word. Graan word "in die ry" afgetap uit die stroper. Wat ek daarmee bedoel, is dat die stroper nie stop wanneer hy vol is nie. Die trekker met vangwa kom trek eenvoudig langs die stroper in en so in die oes, in die beweging, word die stroper leeggepomp. Die trekker neem dan weer die graan na die massawa. Dis 'n groot, stilstaande wa waarin die graan gehou word totdat dit oorgepomp word in die vragmotor wat dit na die silo's toe neem. Eers as jy die graanbriefie in die hand het, is die vrag afgelewer en afgehandel. Voor dit kan daar nog enige iets met dit gebeur. (Ek het al 'n lorrie omgeval sien lê meters van die aflaaiput by die koöperasie af.)